按覆後歸睦州贈苗侍御
作者：劉長卿
朝代：唐

paragraphs: 地遠心難達，天高謗易成。
羊腸留覆轍，虎口脫餘生。
直氏偷金枉，于家決獄明。
一言知己重，片議殺身輕。
日下人誰憶，天涯客獨行。
年光銷蹇步，秋氣入衰情。
建德知何在，長江問去程。
孤舟百口渡，萬里一猿聲。
落日開鄉路，空山向郡城。
豈令冤氣積，千古在長平。